錢唐吟
作者：姚勉
朝代：宋

paragraphs: 錢唐家家重生女，自小無人識機杼。
教成歌舞十二三，花燕身材柳鶑語。
去年學得琵琶成，今年學得彈秦箏。
豪家亟輦明珠斛，來換綠珠入金谷。
啟行小女肩輿來，親情送別羅酒盃。
拜辭父母登車去，歡喜出門不回顧。
親恩無復雉將雛，兒意亦忘鴉反哺。
阿婆八十泣送門，自憐終身無阿孫。
笑言阿婆不須泣，舟子乘潮渡江急。